**ΛΑΜΙΑ 13 ΝΟΕΜΒΡΙΟΥ 2020**

**ΣΥΝΕΔΡΙΑΚΗ ΔΙΑΔΙΚΑΣΙΑ**

**Π.Ε.Δ. Στερεάς Ελλάδας**

**Εισήγηση Προέδρου Π.Ε.Δ. Στερεάς Ελλάδας**

**& Δημάρχου Καρπενησίου,**

**κ. Νίκου Σουλιώτη**

Αξιότιμε κ. Υπουργέ, κ. Υφυπουργέ, κ. Γενικέ Γραμματέα,

Αγαπητέ Πρόεδρε της ΚΕΔΕ, αγαπητοί πρόεδροι και εκπρόσωποι των παρατάξεων,

Αγαπητοί συνάδελφοι Δήμαρχοι και Δημοτικοί Σύμβουλοι της Στερεάς Ελλάδας, αγαπητοί συνάδελφοι και φίλοι που μας παρακολουθείτε αυτή τη στιγμή ζωντανά από τις οθόνες των υπολογιστών σας.

Θα ήθελα να σας καλωσορίσω σε αυτό το «δωμάτιο επικοινωνίας», αν και θα προτιμούσα να σας καλωσορίσω σε έναν συνεδριακό χώρο στην έδρα του Δήμου μου, στο πανέμορφο Καρπενήσι, ή στους Δελφούς όπως αρχικά το είχαμε προγραμματίσει. Άλλωστε γνωρίζετε ότι η Στερεά Ελλάδα διαθέτει τόσες ομορφιές, διαφορετικές ομορφιές, τις οποίες για να τις δείτε πρέπει να αφιερώσουμε πολλές συνεχόμενες αυτοδιοικητικές περιόδους.

Έστω και κάτω από αυτές τις συνθήκες, που μας επιβάλλει η διασπορά του νέου κορωνοϊου, είμαστε εδώ για να αναδείξουμε θέματα των Δήμων και των αιρετών, θέματα των τοπικών κοινωνιών, θέματα της Στερεάς.

Στο πλαίσιο της προσυνεδριακής διαδικασίας, στην Π.Ε.Δ. δημιουργήσαμε 16 Θεματικές Επιτροπές στα πρότυπα των αντίστοιχων επιτροπών της ΚΕΔΕ. Οι Επιτροπές μας συνεδρίασαν συνολικά 32 φορές και στις συνεδριάσεις αυτές συμμετείχαν περισσότεροι από 128 αυτοδιοικητικοί από όλη τη Στερεά Ελλάδα.

Αποτέλεσμα αυτής της προσπάθειας ήταν να καταλήξουμε στη συγγραφή ενός πονήματος, το οποίο αποτελεί τη σύνοψη των θέσεων της τοπικής αυτοδιοίκησης της Στερεάς Ελλάδας, ενώ επίσης θα αποτελέσει τον οδικό χάρτη των διεκδικήσεών μας, τουλάχιστον κατά την τρέχουσα αυτοδιοικητική περίοδο.

Θέλω να ευχαριστήσω το Διοικητικό Συμβούλιο της ΠΕΔ, τους Προέδρους και τα Μέλη των Επιτροπών μας καθώς και τα στελέχη μας για την εργατικότητα και τον επαγγελματισμό που επέδειξαν, με αποτέλεσμα να δημιουργήσουμε ένα πολύ χρήσιμο εργαλείο για εμάς, αλλά τολμώ να πω και για εσάς κύριε Υπουργέ Εσωτερικών και κύριε Πρόεδρε της ΚΕΔΕ.

Αν και πολύ θα ήθελα να αναπτύξω το σύνολο των σημείων που εμπεριέχονται στην Ολοκληρωμένη Πρόταση της ΠΕΔ Στερεάς Ελλάδας είναι πρακτικά αδύνατο καθώς περιλαμβάνονται περισσότερες από 240 τεκμηριωμένες προτάσεις. Ωστόσο έχει αναρτηθεί στα site της ΠΕΔ και της ΚΕΔΕ και είναι ανακτήσιμο για όλους.

Επιτρέψτε μου να αναφερθώ αρχικά σε θέματα που είτε είναι πάντα επίκαιρα μέχρι τη λύση τους, είτε έχουν καταστεί απολύτως επίκαιρα, λόγω των συνθηκών.

Πρέπει καταρχάς να αυξηθούν τα έσοδα των Δήμων. Να γίνει μία αναπροσαρμογή στην κατανομή των ΚΑΠ. Δεν είναι δυνατό να υπάρχουν δήμοι που οι ΚΑΠ δεν καλύπτουν ούτε την μισθοδοσία των υπαλλήλων τους. Κάνουμε πολλά περισσότερα από όσα μας αναλογούν και συνήθως χωρίς επιπλέον χρηματοδοτήσεις. Πολλοί Δήμοι έχουν φτάσει σε οριακό σημείο. Υπάρχουν οι τρόποι, υπάρχει η βούληση της Κυβέρνησης και πρέπει να γίνει. Να γίνει τώρα. Ερχόμαστε συνεχώς αντιμέτωποι με προκλήσεις και αποδεδειγμένα τα καταφέρνουμε. Εν μέσω της πανδημίας του COVID19 για παράδειγμα έχουμε αναλάβει πρόσθετες αρμοδιότητες για τη διασφάλιση της δημόσιας υγείας και το προσωπικό μας με αυταπάρνηση και προτάσσοντας το κοινό καλό δίνει τον καλύτερό του εαυτό για να συνεχίσει να λειτουργεί η κρατική μηχανή. Το καταφέραμε. Αν και οι διατιθέμενοι πόροι προς τους Δήμους είναι πολύ περιορισμένοι μπορέσαμε να παραμείνουμε κοντά στον πολίτη. Πρέπει το συντομότερο να προχωρήσουμε στην φορολογική αποκέντρωση, στην πλήρη διάκριση των αρμοδιοτήτων μεταξύ κράτους και των βαθμών της αυτοδιοίκησης και το σημαντικότερο είναι ότι πρέπει οι αρμοδιότητες να συνοδεύονται από τους απαραίτητους πόρους, τόσο οικονομικούς όσο και στελεχιακού δυναμικού.

Κι ενόσω προσπαθούμε να λειτουργήσουμε αξιοπρεπώς έχοντας στη διάθεσή μας περιορισμένους πόρους μαθαίνουμε ότι σύμφωνα με το πολυνομοσχέδιο για την ανακύκλωση που κατατέθηκε στις 6 Νοεμβρίου στη Βουλή ότι από το 2021 θα αρχίσουμε να πληρώνουμε το ειδικό τέλος ταφής, το οποίο ξεκινώντας από 15 € ανά τόνο θα φτάσει το 2025 τα 35 € ανά τόνο. Ουσιαστικά δηλαδή σε 5 χρόνια θα κληθούμε να διαθέσουμε στη διαχείριση απορριμμάτων σχεδόν διπλάσιο προϋπολογισμό. Φυσικά και είμαστε υπέρ της προστασίας του περιβάλλοντος, αλλά θεωρούμε άδικο και σε καμία περίπτωση δεν θα δεχθούμε να μας επιβάλλεται ένα τέλος όταν η ίδια η Πολιτεία καθυστέρησε τραγικά στις απαραίτητες θεσμικές προσαρμογές, στη διάθεση χρηματοδοτήσεων και τις σχετικές αδειοδοτήσεις. Το Κράτος αναγνωρίζοντας τις δικές του ευθύνες θα πρέπει να δώσει ένα χρονικό διάστημα τουλάχιστον μέχρι το τέλος της τρέχουσας Προγραμματικής Περιόδου, το 2023, προκειμένου οι Δήμοι να προλάβουν να ολοκληρώσουν τα ενταγμένα έργα επεξεργασίας και επαναχρησιμοποίησης απορριμμάτων και να μην οδηγηθούμε σε οικονομικό αδιέξοδο.

Και μιας και αναφέρθηκα στα οικονομικά των Δήμων θα ήθελα να καταθέσω μια πρόταση σε σχέση με τα χρέη των Δήμων. Ορθώς διευκολύνονται οι υπερχρεωμένοι Δήμοι. Πολύ σωστή λογική. Όλοι οι Δήμοι πρέπει να λειτουργήσουν. Ωστόσο ποιο είναι το όφελος για έναν Δήμο χωρίς χρέη; Η ηθική ικανοποίηση; Συμφωνώ. Παρόλα αυτά θεωρούμε ότι οι οικονομικά υγιείς Δήμοι θα πρέπει να επιβραβεύονται και να θεσμοθετηθεί ένα πλαίσιο επιβράβευσή τους, που θα προβλέπει επιπλέον χρηματοδότηση. Θα είναι ένα επιπλέον κίνητρο για όλους μας.

Σε σχέση με το προσωπικό. Γνωρίζετε ότι η απαγόρευση προσλήψεων ήταν καταστροφική για τους Δήμους. Χρειαζόμαστε νέους ανθρώπους με φρέσκιες ιδέες, με υψηλή εξοικείωση με την τεχνολογία, οι οποίοι μαζί με τους υφιστάμενους υπαλλήλους θα καταφέρουν να αποτελέσουν ένα μίγμα που θα δώσει αναπτυξιακή ώθηση στους Δήμους. Μπορεί να πει κάποιος ότι το σύστημα κινητικότητας έλυσε ορισμένα προβλήματα. Σίγουρα έλυσε αλλά μάλλον αυτά που δημιούργησε ήταν περισσότερα. Μικροί και απομακρυσμένοι Δήμοι έχουν αποψιλωθεί πλήρως. Δεν υπάρχουν τεχνικές υπηρεσίες. Πρέπει να μπουν κι άλλες δικλείδες ασφαλείας εκτός της ποσόστωσης, όπως για παράδειγμα να θεσπιστεί ένας ελάχιστος αριθμός υπαλλήλων ανά Υπηρεσία προκειμένου ο Δήμος να λειτουργεί.

Σημαντική βοήθεια αποτελεί η δυνατότητα που δόθηκε και για υπογραφή μελετών από τους ειδικούς συνεργάτες, αυτό πράγματι είναι ένα ευέλικτο μέτρο, και πρέπει να σας πούμε ένα ευχαριστώ.

Επίσης βασικό εργαλείο για την ανάπτυξη των Δήμων θα αποτελέσει η τροποποίηση του 4412, που ξέρω ότι επεξεργάζεται η κυβέρνηση, αλλά πραγματικά έχουμε καθυστερήσει. Με την ευκαιρία της αναφοράς μου να τονίσω ότι δεν θέλουμε ένα εργαλείο ασυδοσίας και αδιαφάνειας, άλλα ένα τρόπο να κάνουμε τη δουλεία μας γρήγορα και αποτελεσματικά.

Στο σημείο αυτό ήθελα να σας επισημάνω κύριε Υπουργέ, ότι ενώ το Πρόγραμμα Αντώνης Τρίτσης αποτελεί ένα εξαιρετικό χρηματοδοτικό εργαλείο και ελπίδα για την υλοποίηση σημαντικών έργων, οι περισσότεροι Δήμοι όντας υποστελεχωμένοι δεν θα είναι σε θέση να υποβάλλουν προτάσεις τους έως τις 31.12.2020 και θα πρέπει απαραιτήτως να δοθεί μια τουλάχιστον τρίμηνη παράταση, πολύ δε περισσότερο στην παρούσα κατάσταση.

Τέλος θα ήταν σημαντικό ο Α’ βαθμός να έχει ένα δικό του χρηματοδοτικό, μερίδιο από το ΠΔΕ. Η σημερινή διαδικασία χρηματοδότησης μέσα από το ΠΔΕ της περιφέρειας το λιγότερο που παράγει είναι αναποτελεσματικότητα και χρονοτριβή, αφού για κάθε προγραμματική σύμβαση απαιτεί τουλάχιστον ένα χρόνο μετά την ολοκλήρωση της μελέτης και την έναρξη της διαδικασίας δημοπράτησης. Και όλα αυτά με την άριστη συνεργασία των δύο βαθμών, που ευτυχώς στη Στερεά την έχουμε δεδομένη.

Σε σχέση με το εκλογικό σύστημα. Χρειάζεται απαραιτήτως αλλαγή προκειμένου να διασφαλίζεται η κυβερνησιμότητα των Δήμων. Οι πολύ άμεσες και σημαντικές νομοθετικές πρωτοβουλίες της νέας κυβέρνησης, έδωσαν λύση σε μια σειρά προβλημάτων και πρέπει να σας συγχαρούμε γι’ αυτό. Όμως τα πρώτα προβλήματα έχουν αρχίσει και πολύ φοβάμαι ότι σε ένα χρόνο με την αλλαγή αντιδημάρχων θα γίνουν πιο έντονα. Είμαστε σαφώς υπέρ της αναλογικότητας και της αντιπροσωπευτικότητας, αλλά πρέπει να συνδυάζεται απαραίτητα με την κυβερνησιμότητα, για πολλούς και διάφορους λόγους που δεν χρειάζεται να αναλύσω. Επίσης είναι σημαντικό να καταργηθεί το διακριτό ψηφοδέλτιο για τα τοπικά συμβούλια. Ουσιαστικά έχει δημιουργηθεί και 3ος βαθμός αυτοδιοίκησης, γεγονός που αντιβαίνει στη συνταγματική νομιμότητα και δημιουργεί περισσότερα προβλήματα από αυτά που λύνει.

Επίσης θα πρέπει άμεσα να αρθούν τρείς αδικίες που αφορούν όλους τους αυτοδιοικητικούς.

1.Εξορθολογισμός και αλλαγή των πληθυσμιακών κριτηρίων δυνάμει των οποίων καθορίζονται οι αποδοχές των Δημάρχων. Η δουλειά του Δημάρχου είναι συγκεκριμένη και εξίσου απαιτητική είτε μιλάμε για τον Δήμο Καρπενησίου, είτε για το δήμο Τρικαίων, είτε για τον Δήμο Αθηναίων. Μάλιστα εμείς που υπηρετούμε σε περιφερειακούς Δήμους, γνωρίζουμε όλοι πολλοί καλά ότι εκτός από τον επιτελικό μας ρόλο, ασχολούμαστε με όλα. Νομίζω πως όλοι το ξέρουν αυτό.

2.Εξομοίωση όλων των Αντιδημάρχων και όλων των Προέδρων Δημοτικών Συμβουλίων ως προς τις αποδοχές, έτσι ώστε να μη διαχωρίζονται σε αιρετούς δύο κατηγοριών και

3.Επαναφορά αποζημίωσης για τη συμμετοχή στα Δημοτικά Συμβούλια σε όλους του Δημοτικούς Συμβούλους.

Βασικές θεσμικές αλλαγές, που θα πρέπει να συμπεριληφθούν στο υπό κατάρτιση νομοσχέδιο για την Αυτοδιοίκηση, θα πρέπει απαραιτήτως να είναι:

* η απλούστευση των διαδικασιών και η μείωση της γραφειοκρατίας,
* η χρησιμοποίηση των τεχνολογικών και οργανωτικών εργαλείων για τη μετάβαση σε μια σύγχρονη, πολυεπίπεδη διακυβέρνηση,
* η οριοθέτηση των αρμοδιοτήτων και η αντιστοίχησή τους με τους κατάλληλους πόρους,
* η ενίσχυση και θωράκιση της καταστατικής θέσης των αιρετών και
* η άρση των ανισοτήτων, με τη στήριξη όλων των Δήμων που, εκ των πραγμάτων, απαιτούν στήριξη.

Στο σημείο αυτό θα ήθελα να μου επιτρέψετε να αναφερθώ σε 2 θέματα που αφορούν την Στερεά Ελλάδα και την κάνουν να ξεχωρίζει σε Εθνικό επίπεδο κι ενδεχομένως σε πανευρωπαϊκό επίπεδο.

Δεν είναι θέματα που αφορούν τις επικείμενες θεσμικές αλλαγές, αλλά αφορούν και επηρεάζουν τη ζωή όλων των Στερεοελλαδιτών και η λύση τους θα μας αναβαθμίσει συνολικά. Είναι σημαντικό να σημειώσω ότι όποιος βοηθήσει στη λύση τους, η συμβολή του θα είναι ιστορική.

Όπως γνωρίζετε βρισκόμαστε στη φάση προγραμματισμού του νέου ΕΣΠΑ. Το ΕΣΠΑ αποτελεί σημαντικό χρηματοδοτικό εργαλείο τόσο για τους Δήμους, όσο και για τις Περιφέρειες αλλά και το Κράτος γενικότερα, δεδομένου ότι οι πόροι του ΠΔΕ είναι περιορισμένοι από την μνημονιακή εποχή και μετά.

Τα τελευταία 14 χρόνια η Στερεά Ελλάδα υποχρηματοδοτείται συστηματικά. Κι αυτό συμβαίνει ουσιαστικά λόγω του στατιστικού λάθους που δημιουργεί η βιομηχανική περιοχή των Οινοφύτων. Αν και το περιφερειακό ΑΕΠ μας είναι σχετικά υψηλό, όλοι γνωρίζουμε ότι μεγάλο τμήμα του μεταφέρεται και καταναλώνεται στην Αττική, καθώς τόσο οι επιχειρηματίες όσο και το συντριπτικό ποσοστό των εργαζομένων στα Οινόφυτα και την γύρω περιοχή είναι κάτοικοι Αττικής. Αποτέλεσμα, το ΠΕΠ της Στερεάς να είναι υποπολλαπλάσιο άλλων Περιφερειών με παρόμοια χαρακτηριστικά. Πρόεδρε, αγαπητέ Δημήτρη, εσύ που γνωρίζεις άμεσα τα της Περιφέρειάς σου, σε ενημερώνω ότι το ΠΕΠ Στερεάς 2014-2020 έχει προϋπολογισμό 193 εκατ. €, όταν το ΠΕΠ Θεσσαλίας έχει προϋπολογισμό πάνω από 400 εκατ. €. Για να μην παρεξηγηθώ σε καμία περίπτωση δεν θέλω να μειωθεί το Πρόγραμμα καμίας Περιφέρειας για να αυξηθεί το δικό μας. Υπάρχουν τρόποι και ήδη έχουμε θέσει το θέμα στον Πρωθυπουργό και την ηγεσία του Υπουργείου Ανάπτυξης.

Φανταστείτε πόσο τραγική είναι αυτή η διαχρονική υποχρηματοδότηση της Περιφέρειάς μας κατά τις 2 τελευταίες προγραμματικές περιόδους. Φανταστείτε πόσο διαφορετική θα ήταν η ζωή των Στερεοελλαδιτών αν είχαν διατεθεί 500 εκατ. € περισσότερα τα τελευταία 14 χρόνια σε έργα υποδομών και γενικότερα σε αναπτυξιακές δράσεις στον τόπο μας. Ήταν ευτύχημα για εμάς, το γεγονός ότι το 2015 και το 2016 ο τότε Πρόεδρός μας, κ. Λουκάς Υπερήφανος και ο τότε Περιφερειάρχης, κ. Κώστας Μπακογιάννης ανέδειξαν το θέμα και μπόρεσε η Στερεά Ελλάδα να καλύψει μέρος της ζημιάς που έχει υποστεί.

Και στη νέα Προγραμματική Περίοδο 2021-2027, τουλάχιστον από το πρώτο σχέδιο κατανομής, φαίνεται η Στερεά Ελλάδα θα είναι εκ νέου θύμα υποχρηματοδότησης. Σύμφωνα με την ισχύουσα άτυπη κατανομή, η Στερεά Ελλάδα, η οποία βρίσκεται πλέον στις «Λιγότερο Ανεπτυγμένες Περιφέρειες», δηλαδή έχει κατά κεφαλήν ΑΕΠ κάτω από το 75% του μέσου όρου αντίστοιχου ΑΕΠ των Κρατών Μελών της Ευρωπαϊκής Ένωσης, θα λάβει από το νέο ΕΣΠΑ 581 € ανά κάτοικο, όταν η Αττική και το Νότιο Αιγαίο, που κατατάσσονται στις «Περιφέρειες σε Μετάβαση», δηλαδή βάσει στοιχείων είναι πιο πλούσιες από τη δική μας, θα λάβουν 603 € και 729 € ανά κάτοικο αντίστοιχα. Και πάλι το ΠΕΠ μας θα είναι έως 2 φορές μικρότερο από τα ΠΕΠ άλλων Περιφερειών με παρόμοια χαρακτηριστικά.

Ζητάμε ουσιαστικά :

* Μια δίκαιη κατανομή των πόρων του ΕΣΠΑ 2021-2017 στις Περιφέρειες και την οριστική άρση της αδικίας που υφίσταται η Στερεά Ελλάδα. Το ΠΕΠ Στερεάς Ελλάδας 2021-2027 θα πρέπει να έχει προϋπολογισμό τουλάχιστον 500 εκ. €.
* Την αλλαγή των κριτηρίων κατανομής των πόρων του ΕΣΠΑ στις Περιφέρειες. Πρέπει να γίνει παρέμβαση του Υπουργείου Ανάπτυξης και της Κυβέρνησης στην Ευρωπαϊκή Επιτροπή για να προστεθούν και νέοι δείκτες στον αλγόριθμο της κατανομής, μεταξύ αυτών και ο δείκτης εισροής – εκροής κεφαλαίων μεταξύ των Περιφερειών, με αυξημένη μάλιστα βαρύτητα.
* Η αύξηση του προϋπολογισμού του Π.Ε.Π. Στερεάς Ελλάδας 2021-2027 να μη γίνει σε βάρος των Π.Ε.Π. των άλλων Περιφερειών.

Κύριε Υπουργέ, κύριε Πρόεδρε, στη δίκαιη αυτή διεκδίκηση μας, σας θέλουμε στο πλευρό μας. Όπως σας είπα στην αρχή, η λύση του ζητήματος θα είναι ιστορική.

Το δεύτερο θέμα που κάνει τη Στερεά Ελλάδα να ξεχωρίζει και είναι εξίσου σημαντικό είναι το γεγονός ότι είναι η μοναδική περιφέρεια που δεν διαθέτει αυτόνομο και ανεξάρτητο Πανεπιστημιακό Ίδρυμα.

Κατά την μεταρρύθμιση της τριτοβάθμιας εκπαίδευσης που δρομολόγησε και τελικά υλοποίησε η προηγούμενη Κυβέρνηση αναδείξαμε το θέμα σε όλα τα επίπεδα. Μάλιστα η ΠΕΔ, στηριζόμενη σε μια άκρως τεκμηριωμένη πρόταση, η οποία εκπονήθηκε από ακαδημαϊκούς, με επικεφαλής τον καθηγητή και πρώην Υπουργό, κ. Γιάννη Πανούση, στοιχειοθέτησε την ανάγκη δημιουργίας αυτόνομου Πανεπιστημίου και μάλιστα πρότεινε συγκεκριμένες σχολές και τμήματα. Αποτέλεσμα της μεταρρύθμισης; Να καταργηθεί και να διαμελιστεί το μοναδικό ίδρυμα τριτοβάθμιας εκπαίδευσης με έδρα τη Στερεά, το ομώνυμο ΤΕΙ. Μπορεί κάποιος να πει: Ναι, αλλά πλέον από εκεί που η Στερεά δεν είχε κανένα Πανεπιστήμιο, τώρα φιλοξενεί τρία. Η απάντηση είναι απλή. Όντως τώρα φιλοξενούμε σχολές ή/και τμήματα του ΕΚΠΑ, του Γεωπονικού Πανεπιστημίου Αθηνών και του Πανεπιστημίου Θεσσαλίας. Αλλά τις ΦΙΛΟΞΕΝΟΥΜΕ. Κάθε Πανεπιστήμιο εστιάζει στις ανάγκες, τις ιδιαιτερότητες και τα προτερήματα κυρίως της έδρας του. Ένα Πανεπιστήμιο Στερεάς θα μπορούσε να επιτρέψει την αποτελεσματική εκμετάλλευση των συγκριτικών πλεονεκτημάτων του τόπου μας. Θα μπορούσε να δώσει μια επιπλέον ώθηση για την ανάπτυξή μας. Επίσης, η ίδρυση ενός Πανεπιστημίου Στερεάς Ελλάδας θα δυναμώσει και θα εδραιώσει τη θέση της Περιφέρειας στον τομέα της εκπαίδευσης.

Αποτελεί βασικότατο αίτημα της τοπικής κοινωνίας και αναφαίρετο δικαίωμα για τους μαθητές μας και τους πολίτες μας γενικότερα.

Αγαπητέ Υπουργέ, αγαπητέ Πρόεδρε, αγαπητοί συνάδελφοι,

Εκ μέρους του Διοικητικού Συμβουλίου, της Γενικής Συνέλευσης και των αυτοδιοικητικών της Στερεάς Ελλάδας θα ήθελα κλείνοντας να δηλώσω πως όλοι μας είμαστε στη διάθεσή σας για κάθε συνεργασία και πιστεύω ακράδαντα ότι με αυτή τη σύνθεση προσώπων στους εμπλεκόμενους φορείς μπορούμε να κάνουμε την υπέρβαση και να δώσουμε στην αυτοδιοίκηση τη θέση που της αξίζει, αναβαθμίζοντας συνολικά το επίπεδο ζωής των πολιτών.

**Έχουμε την ευκαιρία να αλλάξουμε τα δεδομένα στη Στερεά Ελλάδα και σας παρακαλώ να το κάνουμε.**

**Έχουμε την ευκαιρία τη θέληση και τη δυνατότητα να αλλάξουμε την Αυτοδιοίκηση στην Ελλάδα.**

Ευχαριστώ πολύ και εύχομαι καλές εργασίες στο σημερινό μας συνέδριο.